આમ આદમી પાર્ટી છે નવી પણ બહુ રીઢી હોય તેવું લાગે. કેજરીવાલ પાક્કાં ખેલાડી છે. તેમની ચાલ શરુ હશે તેનાથી હરીફો ગભરાતા હોય છે. નફાની કચેરીમાં પક્ષના ધારાસભ્યોને બેસાડવાના મુદ્દે કેજરીવાલે કેમ જોખમ લીધું તે ઘણાંને સમજાતું નથી. નફાનું કાર્યાલય એટલે કે ઓફિસ ઓફ પ્રોફિટ કોઈ ચૂંટાયેલા સભ્ય પાસે ન હોવું જોઈએ. સત્તામાં તમે આવો એટલે નફો જ નફો છે. તેમાં વળી લાભકારક પદ શું અને બિનલાભકારક પદ એટલે શું! આમ છતાં નિયમો હંમેશા આદર્શને ધ્યાનમાં રાખીને ઘડાતાં હોય છે. આદર્શ સ્થિતિ એ છે કે ચૂંટાયેલા ધારાસભ્યો અને સાંસદો કોઈ લાભના પદ પર ન બેસે. સરકારી સંસ્થાઓમાં ફાયદો થવાનો હોય, પગાર મળવાનો હોય કે વગ ઊભી થવાની હોય તેવા હોદ્દા પર નિમણૂક ન થાય તે માટે કાયદા બનેલાં છે. રાજકારણી જીતીને ધારાગૃહોમાં પ્રવેશ ત્યારે તેની પાસેથી અપેક્ષા હોય છે તે નાગરિકોના હિતમાં કામ કરે. તેના પર દબાણ પણ ન હોવું જોઈએ અને લાલચ પણ ન હોવી જોઈએ. સરકાર ધારાસભ્યને ઊંચા વળતરવાળો કે બહુ ફાયદાવાળો સરકારી તંત્રનો હોદ્દો આપે તો તે લાલચમાં પણ આવી શકે.